CELEX: E2015G0002
Language: mt
Date: 2015-09-24 00:00:00
Title: Deċiżjoni tal-Kumitat Permanenti tal-Istati tal-EFTA Nru 2/2015/SC tal-24 ta' Settembru 2015 li tistabbilixxi Kumitat Interim għall-Mekkaniżmu Finanzjarju taż-ŻEE 2014–2021 [2015/2024]

12.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/63
            
         DEĊIŻJONI TAL-KUMITAT PERMANENTI TAL-ISTATI TAL-EFTA
   Nru 2/2015/SC
   tal-24 ta' Settembru 2015
   li tistabbilixxi Kumitat Interim għall-Mekkaniżmu Finanzjarju taż-ŻEE 2014–2021 [2015/2024]
   IL-KUMITAT PERMANENTI TAL-ISTATI TAL-EFTA,
   Wara li kkunsidra l-Ftehim dwar iż-Żona Ekonomika Ewropea, minn hawn 'il quddiem imsejjaħ bħala l-Ftehim ŻEE,
   Wara li kkunsidra l-ftehim li għandu jiġi konkluż li jistabbilixxi Mekkaniżmu Finanzjarju ġdid taż-ŻEE għall-perjodu 2014–2021,
   Wara li kkunsidra l-ftehim li għandu jiġi konkluż bejn ir-Renju tan-Norveġja u l-Unjoni Ewropea biex ikun stabbilit Mekkaniżmu Finanzjarju tan-Norveġja għall-perjodu 2014–2021,
   IDDEĊIEDA KIF ĠEJ:
   Artikolu 1
   1.   Kumitat Interim għall-Mekkaniżmu Finanzjarju taż-ŻEE 2014–2021, minn hawn 'il quddiem imsejjaħ il-Kumitat Interim, li għandu jibda' jopera mill-aktar fis, huwa b'dan stabbilit.
   2.   Il-Kumitat Interim għandu jassisti lill-Istati tal-EFTA fit-tħejjija għall-implimentazzjoni tal-Mekkaniżmu Finanzjarju taż-ŻEE għall-2014–2021.
   3.   Il-Kumitat Interim għandu jirrapporta lill-Kumitat Permanenti.
   4.   Il-Kumitat Interim jista' jiġi assistit mill-Missjonijiet tal-Istati tal-EFTA u ż-ŻEE għall-UE.
   5.   Il-Kumitat Interim għandu, dakinhar tad-dħul fis-seħħ tiegħu jew dakinhar tal-applikazzjoni proviżorja tal-ftehim li jistabbilixxi l-Mekkaniżmu Finanzjarju taż-ŻEE 2014–2021, jiġi ssostitwit minn Kumitat għall-Mekkaniżmu Finanzjarju taż-ŻEE 2014–2021.
   6.   Il-Kumitat Interim għandu jiddiskuti u jivvaluta l-koordinazzjoni possibbli bejn il-Mekkaniżmu Finanzjarju taż-ŻEE u l-Mekkaniżmu Finanzjarju Norveġiż.
   7.   Il-Kumitat Interim għandu bi qbil jagħżel President li għandu jkun ikkonfermat mill-Kumitat Permanenti.
   Artikolu 2
   Din id-Deċiżjoni jkollha effett immedjat.
   Artikolu 3
   Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.
   
      Magħmul fi Brussell, l-24 ta' Settembru 2015.
      
         
            Għall-Kumitat Permanenti
         
         
            L-Aġent President
         
         Ingrid SCHULERUD
         
            Is-Segretarju Ġenerali
         
         Kristinn F. ÁRNASON